24
Yeisu alikeya giyawa-vagila.
Mad 28:1-10; Mak 16:1-8; Iyo 20:1-10
1 Ada Sabate bade giavaina aku Sanidei aimo malalavuga ani vevine-dina inau didikuleya, ada bunama magadi iwakadi ikidewedewedi ani iwaidi inauwedi. 2 Inau ada inuwagana kabala-nai didikula awana gisebodana ani bademowa wana wagaine ivekaliwawana, 3 ada ina iluku aku Kauveya Yeisu vovona keke ida nuwaga. 4 Ada wadedeku nuwadi givoganina ada aimo inuwanuwa gaitoma taidei faina ani au kaliva adiselu iluveyakova ada lilivadiya imididi, aku adinuya ilunamanamaledi anafaiweya atunama. 5 Vevine-dina wa yadi matauta ada ivetutuboubou magigidi babi wagaine, aku kaliva-dina ivona wagaidiya, “Gavana faina kaliva yawayawana walelele toalika yadi fafali wagaine? 6 Banae keke idedeku, bademowa giyawa-vagila! Wana nuwaududuna gavaiyamu givonemi, tova-nai aimo imi nodi Galili wagaine, 7 givona, ‘Banae Kaliva Natuna ani gilubodana kaliva tokoyona ina veledi nimadiya, ada ina kivebolagalagana ada yadayada anaveto wagaine kaduwe ginayawa-vagila.’ ” †
8 Ada vevine au yana vona iduna, 9 ada didikuleya-deya iyewadi ielai, ada gaitoma-dina moyaina iawatalatalainedi afositolo adileveni, ada kaduwe badi gavega nodi imiyamiya wagaidiya. 10 Vevine-dina ani Meli vine Magidala, Yowana, ke Meli banae Iyemesa inana ada kadu vevine tufona nodi,† ani gaitoma-dina taidei iawatalatalainedi afositoloyavo wagaidiya. 11 Aku afositoloyavo ani vevine yadi ifufu keke ida vetumaganedi, faina yadi vona wagaidiya vaita idavona-kavokavovo. 12 Aku Pita gimididi ada gimadu ginau didikula wagaine. Gina gilukenala ke giitaluku ani toalika analifi gaga giitana. Ada gitauya ginaunau manuweya aku gavana taidei giyegemona faine givenuwavoganena.
Eda Emeusa wagaine.
Mak 16:12-13
13 Ada tayuwe yadayada-nai wagaine tonogalayavo adiselu inaunau melala ivewagana Emeusa wagaine. E, melala-nai taidei wagaine aku ginau Yelusalema ani anaatuwada kilomita ileveni (11) anafaiweya. 14 Ada adiselu inaunau aku iveifuifufu gaitoma moyaina bademowa iyegemona faidiya. 15 Ada gaitoma-dina ifuifufuyedi aku inaunau ada taudiyavo ivetolitolidadana, ani Yeisu tau-moena gielai lilivadiya ada nodi inaunau, 16 aku Yeisu anaita wagaidiya ani Yaubada keke gida awaege ada ina itainana. 17 Ada gitolidadanedi, givona, “Imi amiselu wanaunau, aku gavana waveifuifufuye?”
Ada au inumididi aku magigidi anaita nuwavita gimunudi. 18 Ada wagaidiya seyana anayegana Keliyofasi banae gitoliyena, givona, “Anaita Oyeni akaibe-mowa wakawaka Yelusalema wagaine, ada gaitoma-dina iyegemona wadedeku taidei yadayada-dina wagaine ani keke uda alamanedi?”
19 Banae gitolidadana, “Gava gaitoma?”
Badi ilufata, ivona, “Yeisu kwana Nasaledi faine. Banae falofita, ada yana gugai ke yana vona wa anatoyogina Yaubada matane ada kaliva moyaidi matadiya. 20 Ada veyavo anatovegugai lakaidiyavo ke yada toveimeyayavo iawaegena alika anamatavuloga wagaine, e ada ikivebolagalagana.† 21 Aku ime anuwaveyalaina vaita Banae Kaliva-nai tova kabisona ide meIsileli gina etoyavuda nibaideyavo wagaidiya.† Ada taidei vita-dina moyaina ani ikivenuwanuwama, aku kaduwe nuwanuwa vita-moena ani malinai bademowa yadayada anaveto. 22-23 Aku kaduwe yama vevineyavo tufodi malinai matabogibogina inau didikuleya, aku keke vovona ida nuwaga. E ada iyewadi iela ivonema vaita vewala giyegemona wagaidiya ada anelose iitadi wagaine, ada badi anelose-dina vevine ivonedi, ivona, ‘Yeisu wayawaina!’ Ada yadi vona wagaine meyama ivesidobona.† 24 E ada tufona amayoo wagaine inau didikuleya ada gavana vevine ivonayena anafaiweya inuwagana, aku Banae ani keke idaita.”
25 Ada Yeisu givonedi adiselu, givona, “Ida imi gava vekwavakwava. Ada aseasemi yana vetumagana givekwalu-mowa, faina gavana matatabuna falofitayavo ivonayedi Mesaiya faine ani keke wada vetumagane. 26 Gavaiyamu, kai keke nuwami gidamali ani analauboda ada gaitoma taidei moyaina nagona Mesaiya gina uloloyedi, aku muliya anavemoimoina lakaina gina nuwagana?” 27 Ada Yeisu gaitoma-dina Tauna faine ivonayedi Buki Tabu wagaine ani gikivemalina wagaidiya. Givevuvu Mosese yana vetokiluma wagaine,† ada ginau falofitayavo moyaidi yadi vetokiluma† wagaidiya.
28 Ada melala-nai wagaine inaunau ani lilivane iyegemona, ada Yeisu gidewa vaita gida nunusegedi 29 aku badi iluveyavalena toyogina, ivonena, “Nodi kanamiya, faina kauwana giavaina ada mala bademowa givelavilavi.” Ada gina giluku nodi inamiya. 30 Ada nodi ivetoga teibeli wagaine aku Yeisu beledi givaina givesiule Yaubada wagaine, ke muliya gikiinena ada giveledi.† 31 Ada au matadi gimalina ada iinanana, ani matadiya aku gibwavi. 32 Ada taudiyavo adiselu ivetolitoliyedi, ivona, “Keke fwaya, tova-nai kaelaelai waiya aku giifuifufu wagaideya ada Buki Tabu gikiyavuna, ani kalutovonina aseasedeya vaita ai ginaginana.” 33 Ada maduga-mowa itowamididi iyewadi Yelusalema. Wadedeku-deya tonogalayavo adileveni inuwagadi ada kadu tufodi tonogalayavo tubuiyadiyavo nodi ivagauta. 34 Ada adileveni ivona adiselu wagaidiya, ivonedi, “Vona velemoena! Kauveya giyawa-vagila, ada giyegemona Saimoni wagaine.” 35 Ada adiselu iifufu gavana giyegemona wai wagaine, ada kadu gavaiyamu Yeisu iitainana tova-nai beledi gikiinena wagaine.
Yelusalema wagaine Yeisu giyegemona yana tonogalayavo wagaidiya.
Mad 28:16-20; Mak 16:14-18; Iyo 20:19-23; Gug 1:6-8
36 Ada aimo iifuifufu gaitoma-dina faidiya, ani Yeisu au Tauna giluveyakova ada gimidiyegemona adimwatuguya ke givona, “Nuwaniwalova wagaimiya.” 37 Ada matatabudi au iabalutuga ada matauta gikimunudi velemoena. Inuwanuwa vaita balauma ida itaita. 38 Ada givona wagaidiya, givona, “Gavana faina wamatauta? Ada gavaiyamu-yo wanuwakila? 39 Wana itadi nimaku ke ageku. Ida Iya tau-moeku. Nimami wanasena wagaikuya ke wana itana. Balauma keke tamo wa vovona ke wa luluna, anafaiweya Iya wagaikuya waitaitana.” 40 Taidei anafaiweya givona, ada nimana ke agena givewaledi. 41 Ada tayuwe wagaine ivemwamwala lakaina ke meyadi gibovu, aku aimo keke ida vetumagana velemoena. Tayuwe faina gitolidadanedi, “Maita aa idedeku?” 42 Ada igana kabukabuna tufona ivelena, 43 ada au matadiya aku givai gikanina.
44 Ada givona wagaidiya, givona, “Wana nuwaududuna tuwaina aimo Iya nodi kamiyamiya wagaine, ada gavonemi ani gaitoma-dina matatabuna ivetokilumina Iya faikuya ani ina yegemona velemoena, anafaiweya Mosese yana veimeya wagaine ke falofitayavo yadi vetokiluma wagaine, ada Same wagaine.” 45 Ada Yeisu yadi alamana gikiyavuna e ada Buki Tabu nuwadi gina malina velemoena. 46 Ada givonedi, “Taidei anafaiweya ivetokilumina. Mesaiya gina uloulolo ke gina alika, aku yadayada anaveto wagaine alikeya ginayawa-vagila. 47 Ada Banae anayeganeya ina lumamala nuwavilana ke koyona anavenuwaega faidiya. Nagona ina vebutu Yelusalema wagaine ke ina naunauwena babi anakaliva adiyoo matatabudi wagaidiya. 48 Imiyavo ani toitavedama, ada wana awamogatala taidei gaitoma-dina faidiya. 49 Aku wana nogalina, Iya gananau ada Aluwaluwa Tabuna, Banae Kamaku givonadabadabayena, ani gana imilina wagaimiya. Keke Yelusalema wana madumadusege, aku wana bodaboda analaba toyogina gabameya gina veosemi.”†
Yeisu yana laka gabameya.
Mak 16:19-20; Gug 1:9-11
50 Ada wadedeku Yelusalema wagaine ginagoyedi iyegemona inau Bedani anafafali wagaine, ada nimana gikilakaidi ke giawanuwakabubuyedi. 51 Aimo giawanuwakabubuyedi ani Yaubada au gisilakaina, ada gisegedi aku gilaka gabameya.† 52 Ada badi iawadavadavana ada wa yadi vemwamwala nodi iyewadi inau Yelusalema.† 53 Ada tova ke tova inauna imiyamiya manuwa tabu wagaine, ada Yaubada wagaine ivesivesiule ke iawadavadava.
† 24:7 Mad 16:21, 17:22-23, 20:18-19, Mak 8:31, 9:31, 10:33-34, Luk 9:22, 18:31-33 † 24:10 Luk 8:2-3 † 24:20 Gug 13:27 † 24:21 Luk 1:68-70, 2:25, Gug 1:6 † 24:22-23 Luk 24:1-11 † 24:27 Eba 3:15, 12:3, 22:18, Naba 21:9, 24:17, Iyo 1:45, 5:46 † 24:27 2Sam 7:12-16, Sam 22:1,7-8,16-18, 69:21, Ais 7:14, 9:6, 50:6, 52:13-15, 53:1-12, 61:1, Iyel 23:5-6, Dan 7:13-14, 9:24-27, Mai 5:2, Sek 6:12, 9:9, 12:10, 13:7, Gug 13:27 † 24:30 Mad 14:19 † 24:49 Iyo 14:26, 15:26, 16:7, Gug 1:4-5 † 24:51 Mak 16:19, Gug 1:9-11 † 24:52 Iyo 14:28