Valeya Iwakana Malika Givetokilumina
Kivemala
Malika anayegana anavelu ani Iyoni Malika, ada yana melala Yelusalema. Banae keke afositolo kadu Yeisu yana tova babiya Malika keke yana yoo nodi ida nunudadana, e ada Yeisu yana ifufu ke yana vewala keke gida nogali Yeisu Tauna awane. Aku aimo Yeisu gilaka gabameya muline, Malika givebutu ke Yeisu yana tonogalayavo nodi iluluveyau e ada afositolo adiselu Paulo ke Pita gialamanedi ke gilemedi yadi faisewa wagaine. Ada Pita yana ifufu Yeisu faine ani Malika ginogalina ke givetokilumina.
Taidei Malika yana vetokilumina-nai wagaine yana nuwanuwa lakaina ani Bana Yeisu Keliso ani Yaubada Natuna. Taide nuwanuwa-nai lakaina ani Yaubada giawamogatalena Yeisu yana babitaiso wagaine (1:11). Ada aluwaluwa koyodi Yeisu ani Bana Yaubada Natuna iinainanana (3:11 ke 5:7). Yaubada kaduwe giawamogatalena oya lakaina wagaine Yeisu anaita gisivedavedama anatoveya (9:7). Ada Yeisu yana vona matalivulivuna wagaidiya taide nuwanuwa-nai givevewalena (12:1-12) ada giawamogatalena tunutunugina (14:61-62). Ada kaduwe tolugaviya aditonagona Yeisu anakelose walilivane gimidimididi aku giawamogatala, givonaga, “Vona velemoena, taidei Banae Yaubada Natuna!” (15:39). Ada Malika yana nunu ani kaliva gina ivenuwanuwadi e ada valeya iwakana ina nogalina ke yadi dewa koyodi wagaidiya ina nuwavilana ada Yeisu Keliso Banae Yaubada Natuna ina vetumaganena.
1
Iyoni Tobabitaiso wai gikidewedewena Yeisu yana ela faina.
Mad 3:1-12; Luk 3:1-18; Iyo 1:19-34
1 Yeisu Keliso Banae Yaubada Natuna anavaleya iwakana anaebavevuvu ani taidei anafaiweya. 2 Tuwai-moena falofita Aiseya giifufuyena yana buki wagaine, givona,
“Una nogalina. Yaku tomatawa gana imili wai gina nagona
ke ya wai kaliva aseasediya gina kidewedewena.†
3 Fafali kavovona wagaine gina vedovedou,
‘KAUVEYA yana wai aseasemiya wana kidewedewena
ke wana kivetunutunugina Bana faine.’ ” †
4 Ada Iyoni giyegemona** ke gilulumamala fafali kavovona wagaine ada kaliva gikikivebabitaisodi, nuwavilana anaiyaiyaya faina. Ada givonavonaga, “Yami dewa koyona wagaidiya wana nuwavilana ke wana babitaiso e ada Yaubada yami koyona gina venuwaegedi.”† 5 Ada kaliva moyaidi ielaelai bana wagaine, Yudiya anafafali wagaine kaduwe meYelusalema ielai Iyoni yana laumamala ina nogala faina. Ada yadi dewa koyodi iawaawamogataledi, ada Iyoni gikivebabitaisodi gufa Yolidani wagaine.
6 Aku banae Iyoni ananuya ani kevakeva kameli vutuvutuna wagaine ibubuna, aku anabeleta labene giyogona ani kevakeva kwafilina wagaine. Aku anaga ani bilolo ke mawa vutona. 7 Ada giawamogatala kaliva wagaidiya, givonaga, “Kaliva seyana mulikuya gielaelai ani Banae lakai-moena, aku Iyayeku kwamana kabisoku. E ada keke akulauboda Bana wagaine gana vetogugai ke gana iboula ada anaageyafayafa anabulava gana kiyavu. 8 Iya gufa wagaine gakivebabitaisomi aku Banae, ani Aluwaluwa Tabuna wagaine gina kivebabitaisomi.”†
Iyoni Yeisu gikivebabitaisona.
Mad 3:13-17; Luk 3:21-22; Iyo 1:32-34
9 Aku tova-nai wagaine Yeisu gielai Nasaledi-deya Galili anafafali wagaine, ada Iyoni gikivebabitaisona gufa Yolidani wagaine. 10 Ada Yeisu gifumatana gufa wagaine ani maduga-mowa giitalaka giitana gabama giawaina aku Aluwaluwa Tabuna giobuobuelai Bana wagaine vaita manuga bunebune anafaiweya.† 11 Ada gabameya-deya Yaubada bonana giyegemona, givona, “Oyeni Natu aseaseku. Nuwaku ukivemwamwalina lakaina.”†
Seitani Yeisu gialadibidibiyena.
Mad 4:1-11; Luk 4:1-13
12 Ada maduga-mowa Yaubada Aluwaluwana Yeisu giimilina ada ginau fafali kavovona wagaine. 13 Ada yadayada foti (40) wagaidiya fafali-nai wagaine gimiyamiya aku Seitani** gialaaladibidibiyena.† Ada kevakeva walawala nodi imiyamiya aku aneloseyavo iela ilemelemena.
Yeisu yana faisewa givevuvu Galili anafafali wagaine.
Mad 4:12-17,23-24; Luk 4:14-15
14 Tova-nai Kini Elodi giveimeya yana toveya, Iyoni ikiveyabina ke deli wagaine isena. Ada muliya Yeisu ginau Galili anafafali wagaine ada Yaubada anavaleya iwakana gilulumamalena, 15 givona, “Tova-moena bademowa giyegemo! Yaubada yana ebaveimeya bademowa givelilivana. Yami dewa koyona wana dibusoyogedi ke wana nuwavilana, ada valeya iwakana wana vetumaganena.”†
Yeisu yana tonogalayavo gimadudouwedi biyavo-dina.
Mad 4:18-22; Luk 5:1-11
16 Ada tova seyana Yeisu Lavu Galili taliyeya givetaliyabalabala aku Saimoni ke anatubuluga Andulu giitadi. Adiselu guvata iyavuyavulena lavu wagaine, faina badi toyauba. 17 Ada Yeisu givonedi, givona, “Wanaela wana muliyeku ada gana kidewedewemi ke imi kaliva aditoyauba.” 18 Ada maduga-mowa adiselu yadi guvata imadusegedi aku Yeisu imuliyena.† 19 Kaduwe maita-moena ginau ada kaliva adiselu giitadi, tainei Iyemesa ke Iyoni, badi Sebedi natunavo. Waka wagaine yadi guvata ikidewadewa. 20 Ada maduga-mowa gidouwedi ke ina muliyena, ada tamadi yana togugaiyavo nodi waka wagaine isegedi aku imuliyena.
Yeisu aluwaluwa bwanebwanenena giveyegemonina.
Luk 4:31-37
21 Yeisu yana tonogalayavo nodi inau melala anayegana Kafaneumi wagaine, ada Sabate wagaine Yeisu giluku manuwa ebavewala wagaine ke givebutu givewala. 22 Aku kaliva moyaidi inogalina ani meyadi gisidobodobona yana vewala-nai wagaine. Faina keke Mosese yana veimeya anatovewalayavo anafaiweya gida vewala, aku vaita kaliva seyana wa yana veimeya anafaiweya givewavewala.† 23 Aku yadi manuwa ebavewala-nai wagaine kaliva seyana aluwaluwa bwanebwanenena nafone ani givedou bonana lakaina, givona, 24 “Aa! Yeisu kwana Nasaledi, gavana nuwanuwa unagai wagaimeya? Gavaiyamu, uelai una luyavulema faina? Iya gaalamaneni o gavakaliva. Oyeni Yaubada yana Kaliva Tabutabuna!” †
25 Aku Yeisu aluwaluwa bwanebwanenena giawatana, givona, “Gina kuluni, ada una yegemona kaliva-nai wagaine!” 26 Ada aluwaluwa bwanebwanenena kaliva gigai givetatava lakaina aku gikwekwela moiyalina, ada muliya kaliva-nai nafone giyegemona.
27 Ada kaliva moyaidi meyadi gibovu ke taudiyavo ivetolitoli, ivonaga, “Ida gavana? Yana vewala evaguna kadu wa anaveimeya toyogina! Au aluwaluwa bwanebwanenedi nonogana giveimeyedi ada yana veimeya imatawalewaleyena.” 28 Ada Yeisu valeyana maduga-mowa iifufuyedadanena Galili yana ebaveimeya matatabuna wagaine.
Yeisu kaliva moyaidi gikivebwainidi.
Mad 8:14-17; Luk 4:38-41
29 Yeisu manuwa ebavewala wagaine giyegemona ada Iyemesa ke Iyoni nodi inau Saimoni ke Andulu yadi manuweya. 30 Aku Saimoni lawana vavine ani iveoga. Vovodi gilukalalava lakaina ada iviya idaudau, ada Yeisu imadumatawena yadi veoga faina. 31 E ada ginau wagaidiya ke nimadi giabina ada gisivemidididi ani veoga-nai giavaina aku vovodi gituluna. Ada ivebutu adiwakawaka adiga ikidewadewa.
32 Aku kauwana bademowa giolu ada lavilavi-nai wagaine kaliva moyaidi gavega wa adiveoga ke moyaidi nafodiya aluwaluwa koyona imiyamiya ani Yeisu wagaine tubuiyadiyavo ialiyedi.† 33 Ada melala-nai anatomiya moyaidi ivagauta Saimoni yana manuwa-nai awane imididi, 34 ada kaliva moyaidi wa adiveoga tulina tulina ani Yeisu gikivebwainidi. Ada kaduwe aluwaluwa koyona kaliva nafodiya giveyegemonidi, aku aluwaluwa-dina giawatadi ada keke gida awaegedi ina ifufu, faina ialamanena Banae Tauna au Mesaiya.†
Yeisu giveoveola fafali mamaveya ada gina gilulumamala Galili anafafali wagaine.
Luk 4:42-44
35 Aku yadayada anavelu mala aimo keke gidalavu aku Yeisu gimididi ke manuwa gisegena aku ginau mamaveya mwatugu-kavovona wagaine ada giveoveola.† 36 Aku Saimoni tubuiyanavo nodi inau ke Yeisu ilelena, 37 ada inuwagana wagaine ivonena, ivonaga, “Kaliva moyaidi ileleleni.”
38 Yeisu givona, “Kananau melala lilivadeya ke badi kaduwe wagaidiya gana lulumamala. Taide vuvuna-nai faina Iya gaelai.” 39 Ada Yeisu gibalawalilivuga Galili anafafali matatabuna wagaine, ada meIsileli yadi manuwa ebavewala wagaidiya gilulumamala ke kaduwe aluwaluwa koyodi giveveyegemonidi kaliva wagaidiya.†
Yeisu tolefelo gikiveiwakanena.
Mad 8:1-4; Luk 5:12-16
40 Aku kaliva seyana banae vovona lefelo gikivekoyona ani gielai Yeisu wagaine ada tugana givetodonena aku giveolena toyogina, givona, “Gaalamanena O afaiweya una kiveyegayeganeku. E ada kai nuwanuwa aga uda gugaiyena.”
41 Ada Yeisu ginuwakalikaliyena ke nimana gisena kaliva-nai wagaine aku givonena, “Ika, nuwanuwaku. Una yegayegana.” ** 42 Ada kaliva-nai analefelo maduga-mowa giavaina, e ada gibwaina ke giyegayegana. 43 Ada Yeisu veimeya toyogina givelena, 44 givonenaga, “Una nogalina. Keke tamo gaito una awatalatalaine, aku unanau Yaubada yana veyavo anatovegugai wagaine e ada gina itani vovo ani gibwaina. Ada ya yegayegana Yaubada matane faina ani una vebolavoi Mosese giveimeya anafaiweya. E ada kaliva moyaidi ina alamanena o velemoena bade uveiwaka.”† 45 Aku kaliva-nai ginau ada valeya-nai giawamogatalena kaliva moyaidi wagaidiya, ada au valeyana giakwalelega.† E ada yoo lakai-moena aimo ina vagauta faina, Yeisu keke anafaiweya gina awakawaka melala wagaidiya aku ginau fafali mwatugu kavovodi wagaidiya. Aku kaliva melala tulina tulina wagaine ielaelai Bana wagaine.
† 1:2 Mal 3:1 † 1:3 Ais 40:3 ** 1:4 Yaubada yana tomatawa-nai falofita Aiseya gifalofisaiyena ani Iyoni Tobabitaiso. (Mad 3:1-2, Luk 3:3) † 1:4 Luk 1:77 † 1:8 Gug 1:5 † 1:10 Iyo 1:32 † 1:11 Sam 2:7, Mak 9:7 ** 1:13 Yegana-nai ‘Seitani’ ani meIsileli bonadi ivewagana Ibeliu wagaine, ada ananuwanuwa ani ‘toveloi-kavokavovo’. † 1:13 Ibel 4:15 † 1:15 Mad 3:2 † 1:18 Mad 19:27 † 1:22 Mad 7:28-29 † 1:24 Mak 5:7 † 1:32 Mad 4:24 † 1:34 Mak 3:11-12 † 1:35 Mad 14:23, Luk 5:16 † 1:39 Mad 4:23-25, 9:35 ** 1:41 MeIsileli yadi veimeya seyana wagaine tolefelo ani bwanebwanenedi Yaubada matane. Taidei faina tolefelo keke adiawaega inaluku manuwa tabu aku adiloi gaga fafali seyana wagaine imiya. Ada kaduwe, kai tamo gaito nimana ginasena tolefelo wagaine, banae kaliva-nai kaduwe bwanebwanene Yaubada matane. Aku tova-nai Yeisu nimana gisena tolefelo-nai wagaine, Banae Tauna keke gida bwanene, aku au banae tolefelo-nai analefelo gikivebwainina ke tolefelo-nai giyegayegana Yaubada matane. † 1:44 Vei 14:1-4 † 1:45 Mak 7:36